CC 20220801
«Алтай тилим – эне тилим» - altaicholmon\nӰлӱрген айдыҥ 20-чи кӱнин алтай албатыга эҥ учурлу кӱн деп айдарга јараар. Тӧрӧл алтай тилистиҥ байрамдык кӱнин темдектеери быјыл јаҥжыкканы аайынча улалып, бу кӱнде тергеениҥ эл-јонына сӱӱнчилӱ ле укаалу кӧп тоолу керектер сыйлалар. Учурлу керектер јӱк Горно-Алтайскта болор эмес, онойдо ок бастыра аймактарда, јурттарда ӧткӱрилер.\nБайрамдык туштажуларды, куучын-эрмектерди, ойын-соотты культураныҥ, ӱредӱликтиҥ, билимниҥ ишчилери башкарар. Болотон керектердиҥ тоозына «Алтай сӱрлӱ Алтайым» деп фестивальды, «Биле бирлигиле бек» деп кӧрӱни, бичиичи, кайчы Т. Б. Шинжинге учурлалган «тегерик столды», «Алтай кеп сӧстӧр лӧ табышкактар» деп кычырыштарды, алтай тилле кычырылган ӱлгерлердиҥ ле алтай бичиктердиҥ кӧрӱлерин адаарга јараар. Бичиичилер, кайчылар, артисттер, журналисттер, ӱредӱчилер, ӱренчиктер, студенттер бу кӱн јаан учурлу туштажуларда туружып, тӧрӧл тилистиҥ курч сурактары јанынаҥ шӱӱлтелерин айдар аргалу болор. Алтай тилге учурлалган керектер ӱлӱрген айдыҥ баштапкы кӱнинеҥ ала башталганын ла кӱчӱрген айга чыгара улаларын темдектеер керек. Кӧп туштажулар онлайн эп-аргала ӧдӧри тергееде эпидемиялык айалгала колбулу.\nТӧрӧл тилистиҥ салымы ла ӧзӱми керегинде чике сананатан бу кӱнде эл-јон ӧткӱрилип јаткан керектерде эрчимдӱ туружар деп иженедис. «Алтай тилим – эне тилим» деп, сӱӱген ӱлгерчибис Лазарь Кокышев айткан эди. Алтай албатыбыстыҥ салымы ла ӧзӱми тӧрӧл тилистиҥ салымыла чике тудуш болордо, кажы ла алтай кижи бу јаан учурлу суракты шӱӱп, тӱп-шӱӱлте эдер ӧй келген. Алтай Республиканыҥ 30 јажы, алтай албатыныҥ Арасейге кожулганыныҥ 265 јылдыктары темдектелген бу јылда тӧрӧл тилистиҥ кӱнине учурлалган кӧп тоолу керектер тӱӱкилик учурлу болгонын ундыбас керек.